helgenlegender
Helgenlegender er fortællinger om en helgens liv og mirakler, oprindelig beregnet til oplæsning under tidebønnen på den pågældende helgens festdag; på latin betyder legenda 'til oplæsning'.
I bredere betydning betegner helgenlegender også samlinger af sådanne fortællinger, især fra oldtid og middelalder og især af mere eller mindre fantastisk og upålidelig art. En af de mest udbredte samlinger af opbyggelige helgenlegender er Legenda aurea, Den gyldne legende, fra 1200-tallet.